ประกาศคณะกรรมการคุ้มครองข้อมูลเครดิต เรื่อง หลักเกณฑ์และวิธีการอุทธรณ์ข้อโต้แย้งตามมาตรา 27

ประกาศคณะกรรมการคุ้มครองข้อมูลเครดิต
ประกาศคณะกรรมการคุ้มครองข้อมูลเครดิต
เรื่อง
หลักเกณฑ์และวิธีการอุทธรณ์ข้อโต้แย้งตามมาตรา ๒๗
 

อาศัยอำนาจตามความในมาตรา ๒๗
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
คณะกรรมการคุ้มครองข้อมูลเครดิตกำหนดหลักเกณฑ์และวิธีการในการอุทธรณ์ข้อโต้แย้งต่อคณะกรรมการคุ้มครองข้อมูลเครดิตไว้
ดังต่อไปนี้

ข้อ ๑
เจ้าของข้อมูลสามารถยื่นอุทธรณ์ข้อโต้แย้งได้ในกรณีที่เห็นว่าบริษัทข้อมูลเครดิตสมาชิก
หรือผู้ใช้บริการบันทึกข้อโต้แย้งไว้ไม่ถูกต้องตามข้อเท็จจริงตามหลักฐานที่ปรากฏ

ข้อ ๒ คำอุทธรณ์ต้องทำเป็นหนังสือ พร้อมทั้งลงลายมือชื่อของผู้อุทธรณ์
โดยระบุเรื่องอันเป็นเหตุให้ต้องอุทธรณ์ เหตุผลที่เป็นข้อโต้แย้ง
และข้อชี้แจงของบริษัทข้อมูลเครดิตและสมาชิก พร้อมทั้งแนบเอกสารหลักฐานต่าง ๆ
ที่เกี่ยวข้องกับเรื่องอุทธรณ์

ข้อ ๓ เมื่อมีข้อโต้แย้งเกิดขึ้น
ให้บริษัทข้อมูลเครดิต สมาชิก หรือผู้ใช้บริการ
แจ้งให้เจ้าของข้อมูลทราบถึงสิทธิและวิธีการยื่นอุทธรณ์การบันทึกข้อโต้แย้งเป็นหนังสือหรือจดหมายลงทะเบียนตอบรับไปยังภูมิลำเนาหรือสถานที่ติดต่อของเจ้าของข้อมูล
และให้เจ้าของข้อมูลยื่นอุทธรณ์ภายในหกสิบวันนับแต่วันที่เจ้าของข้อมูลได้รับแจ้งสิทธิจนถึงวันที่ธนาคารแห่งประเทศไทยได้รับคำอุทธรณ์ดังกล่าว

ข้อ ๔
ให้เจ้าของข้อมูลยื่นอุทธรณ์เป็นหนังสือต่อประธานคณะกรรมการคุ้มครองข้อมูลเครดิต
โดยส่งไปที่ธนาคารแห่งประเทศไทย เลขที่ ๒๗๓ ถนนสามเสน เขตพระนคร กรุงเทพฯ ๑๐๒๐๐

ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ
ณ วันที่ ๑๖ พฤศจิกายน พ.ศ. ๒๕๕๐
ธาริษา วัฒนเกส
ประธานคณะกรรมการคุ้มครองข้อมูลเครดิต





วฤษาย์/ผู้จัดทำ
๒๑
ตุลาคม ๒๕๕๒

[๑]
ราชกิจจานุเบกษา เล่ม ๑๒๕/ตอนพิเศษ ๑๗ ง/หน้า ๓๒/๒๔ มกราคม ๒๕๕๑